Socialdemokratiet ønsker en tredje Limfjordsforbindelse over Egholm gennemført “efter aftalt plan - eller i hvert fald så hurtigt som muligt”. Det skriver fødevareminister Rasmus Prehn (S) i et opslag på Facebook. På et valgtræf i Vrå mandag aften blev panelets deltagere bedt om at forholde sig til det radikale ønske om at sætte milliard-projektet på pause, fordi andre, mere presserende investeringer i samfundet efter partiets opfattelse presser sig på. Rasmus Prehn tilkendegav foran de 400 tilhørere i Vrå, at “vi er nødt til at lette foden lidt fra speederen”, og han erklærede sig klar til “en lille udskydelse”. Men, skriver han efterfølgende på Facebook, han opfattede spørgsmålet mere generelt. - Måske har jeg formuleret mig kluntet eller svaret mere generelt, hvor spørgsmålet var ment specifikt, skriver han blandt andet. Han afviser derfor, at han skulle være klar til en udskydelse af Egholm-forbindelsen: - Det har jeg aldrig ment. Og det er hverken Socialdemokratiet eller regeringens holdning. Rasmus Prehn slutter sit opslag sådan: - Med den slags projekter kan man jo aldrig helt afvise forsinkelser. Men ønsket er en gennemførelse efter aftalt plan - eller i hvert fald så hurtigt som muligt. Se det omtalte Facebook-opslag her.

Referat:
Den socialdemokratiske minister korrigerer på Facebook sig selv efter mandagens valgtræf i Vrå.